## Izmjene i dopune Statuta Hrvatske stomatološke komore

### NN 11/2010 (22.1.2010.), Izmjene i dopune Statuta Hrvatske stomatološke komore

HRVATSKA STOMATOLOŠKA KOMORA

235

Na temelju stavka 1. članka 44. Zakona o stomatološkoj djelatnosti (»Narodne novine« br. 121/03, 117/08 i 120/09) te članka 19. točke 1. Statuta Hrvatske stomatološke komore (»Narodne novine« br. 44/04, 69/06 i 24/08), Skupština Hrvatske stomatološke komore (u daljnjem tekstu: Komora), uz suglasnost ministra nadležnog za zdravstvo, na 5. izvanrednoj sjednici održanoj 11. prosinca 2009. godine donosi

IZMJENE I DOPUNE

STATUTA HRVATSKE STOMATOLOŠKE KOMORE

Članak 1.

Članak 1. Statuta Komore mijenja se i glasi:

»Odredbama Statuta pobliže se utvrđuju prava, obveze i odgovornosti članova Komore, poslovi i zadaci Komore, način upravljanja Komorom, oblici organiziranja i rada u Komori, organizacija Komorskih ureda, suradnja s tijelima državne vlasti i tijelima državne uprave, suradnja s komorama u zemlji i inozemstvu, javnost rada i informiranje, način financiranja Komore, te druga pitanja značajna za dentalnu medicinu i djelatnost dentalnih tehničara te dentalnih asistenata.«

Članak 2.

Članak 2. Statuta Komore mijenja se i glasi:

»Komora je samostalna i neovisna staleška i stručno poslovna organizacija doktora dentalne medicine, dentalnih tehničara i dentalnih asistenata na području Republike Hrvatske sa svojstvom pravne osobe i javnim ovlastima.

Komora je osnovana s ciljem da štiti prava i interese svojih članova te da brine o ugledu i unapređenju njihove struke.

Komora zastupa i predstavlja svoje članove pred državnim tijelima i drugim tijelima u zemlji i inozemstvu.«

Članak 3.

Ispred članka 3. Statuta Komore dodaje se naziv poglavlja koji glasi:

»II. NAZIV KOMORE«

Stavak 1. i 2. članka 3. Statuta Komore mijenjaju se i glase:

»Naziv Komore je: HRVATSKA KOMORA DENTALNE MEDICINE.

Skraćeni naziv Komore je: HKDM.«

Članak 4.

Dosadašnji stavak 4. članka 3. Statuta Komore postaje novi članak 3. Statuta, s time da se ispred novog članka 3. dodaje naziv poglavlja koji glasi:

»III. SJEDIŠTE KOMORE«

Dosadašnji članci 4. – 58. Statuta Komore postaju članci 5. – 59.

Članak 5.

Ispred dosadašnjeg članka 4. dodaje se naziv poglavlja koji glasi:

»IV. PREDSTAVLJANJE I ZASTUPANJE KOMORE«

U dosadašnjem članku 4. Statuta Komore briše se stavak 2.

Članak 6.

Ispred dosadašnjeg članka 5. Statuta Komore dodaje se naziv poglavlja koji glasi:

»V. PEČAT I ŽIG KOMORE«

Članak 7.

Dosadašnji Članak 5. Statuta Komore mijenja se i glasi:

»Komora ima svoj pečat te metalni okrugli žig s tekstom: HRVATSKA KOMORA DENTALNE MEDICINE ZAGREB 1995 (na obodu) i zaštitnim znakom u sredini.

Komora ima svoj zaštitni znak.

Zaštitni znak Komore sastoji se od crvenog kvadrata, na kojem su jedan iznad drugog dva zrcalno simetrična, izmaknuta, bijela polukruga zarotirana za 45 stupnjeva na način da naglašavaju uzlaznu dijagonalu kvadrata. Desni rub kvadrata završava detaljem hrvatskog pletera u sivoj boji. S desne strane znaka nalazi se naziv Komore.

Uz odobrenje ministarstva nadležnog za poslove uprave Komora koristi pečat i žig s grbom Republike Hrvatske na aktima koje izdaje u okviru obavljanja javnih ovlasti.

Zaštitni znak Komore je i zaštitni znak područnih sjedišta Komore.«

Članak 8.

Broj poglavlja II. mijenja se u novi broj poglavlja (VI.) i naziva se:

»VI. ČLANOVI KOMORE«

Članak 9.

Dosadašnji Članak 6. Statuta Komore mijenja se i glasi:

»Članstvo u Komori je obvezno.

Obvezni članovi Komore su:

– doktori dentalne medicine koji obavljaju dentalnu medicinu na području Republike Hrvatske;

– dentalni tehničari koji obavljaju djelatnost dentalne tehnike na području Republike Hrvatske;

– dentalni asistenti koji obavljaju djelatnost dentalnih asistenata na području Republike Hrvatske.

Članstvo u Komori dobrovoljno je za doktore dentalne medicine, dentalne tehničare i dentalne asistente koji ne obavljaju neposredno svoju djelatnost, koji obavljaju svoju djelatnost izvan Republike Hrvatske, koji su u mirovini i koji su nezaposleni.

Obvezno i dobrovoljno članstvo u Komori stječe se danom upisa u Registar članova Komore.

Članstvo u Komori prestaje danom brisanja iz registra članova Komore.«

Članak 10.

Članak 7. Statuta Komore briše se.

Dosadašnji članci 9. – 59. Statuta Komore postaju članci 8. – 58.

Članak 11.

Ispred članka 8. Statuta Komore dodaje se naziv novog poglavlja koje glasi:

»VII. PRAVA, OBVEZE I ODGOVORNOSTI ČLANOVA KOMORE«

Članak 12.

Članak 8. Statuta Komore mijenja se i glasi:

»Članovi Komore imaju jednaka prava, obveze i odgovornosti u Komori.

Prava, obveze i odgovornosti članova Komore su:

1. aktivno i pasivno izborno pravo za izbore u tijela Komore;

2. upravljati preko svojih predstavnika Komorom;

3. sudjelovati u radu Komore;

4. usmjeravati i usklađivati međusobne odnose i zajedničke interese u Komori;

5. preko tijela Komore predlagati i razmatrati pitanja iz djelokruga Komore;

6. prikupljati podatke potrebne za provedbu zajedničkih interesa članova Komore;

7. davati, tražiti i primati izvješća te potrebne podatke vezane uz svoju djelatnost;

8. redovito izvješćivati Komoru o svim podacima i njihovim promjenama koji se odnose na registar članova Komore;

9. pred Časnim sudom pri Komori iznositi slučajeve povrede u obavljanju djelatnosti članova Komore te povrede dobrih poslovnih običaja i morala;

10. preko tijela Komore surađivati s nadležnim tijelima državne vlasti i tijelima državne uprave na rješavanju problema;

11. preko tijela Komore predlagati donošenje zakona, drugih propisa i mjera za potrebe članova Komore;

12. preko tijela Komore razmatrati nacrte i prijedloge zakonskih i podzakonskih propisa i mjera za njihovu provedbu;

13. koristiti se stručnom i drugom pomoći Komore iz njezina djelokruga;

14. pridržavati se odredbi Statuta i drugih općih akata Komore, odluka, zaključaka i drugih akata tijela Komore, te razvijati međusobnu odgovornost za njihovu dosljednu provedbu, kao i za provedbu dogovorene politike komorskog sustava;

15. uredno podmirivati članarinu te ostale financijske obveze prema Komori;

16. stručno se usavršavati;

17. ishoditi i obnavljati odobrenje za samostalan rad (licencu);

18. druga prava i obveze utvrđene zakonom i odredbama ovog Statuta.

Članak 13.

Broj poglavlja III. (poslovi Komore) mijenja se u novi broj poglavlja VIII.

Članak 14.

Članak 9. Statuta Komore mijenja se i glasi:

»Komora u skladu sa Zakonom osobito:

1. vodi registar svojih članova, dentalnih ordinacija, dentalnih laboratorija, grupnih praksi, zdravstvenih ustanova i drugih pravnih osoba;

2. donosi Kodeks dentalne etike i deontologije te Kodeks etike i deontologije dentalnih tehničara i asistenata;

3. prati i nadzire provođenje pravila etike i deontologije dentalne medicine, dentalnih tehničara i dentalnih asistenata te poduzima odgovarajuće mjere u slučaju njihovog kršenja;

4. pruža zaštitu građanima u ostvarivanju prava s obzirom na kvalitetu, sadržaj i vrstu usluge dentalne medicine te usluge dentalnog tehničara i dentalnog asistenta koja im se pruža;

5. daje mišljenje u postupku osnivanja, preseljenja i prestanka rada dentalnih ordinacija, dentalnih laboratorija, grupne prakse, zdravstvenih ustanova i drugih pravnih osoba;

6. predlaže ministru nadležnom za zdravstvo mrežu javne zdravstvene služe za dentalnu medicinu i djelatnost dentalnih tehničara;

7. propisuje način oglašavanja doktora dentalne medicine i dentalnih tehničara;

8. utvrđuje najniže cijene dentalnih usluga za doktore dentalne medicine izvan mreže javne zdravstvene službe;

9. određuje najnižu cijenu rada dentalnog tehničara;

10. utvrđuje cijene dentalnih usluga iz opsega dobrovoljnog zdravstvenog osiguranja;

11. zastupa interese svojih članova kod sklapanja ugovora s društvima za osiguranje;

12. sudjeluje pri određivanju standarda i normativa dentalnih usluga i usluga dentalne tehnike i dentalnih asistenata;

13. daje stručna mišljenja kod pripreme propisa od utjecaja na razvoj dentalne struke, struke dentalnih tehničara i struke dentalnih asistenata;

14. organizira dodatno usavršavanje i trajnu izobrazbu svojih članova;

15. čuva i unapređuje društveni položaj i dignitet dentalnog zvanja i zvanja dentalnog tehničara te dentalnog asistenta;

16. izdaje glasilo Komore i druge stručne publikacije iz područja djelatnosti dentalne medicine, djelatnosti dentalnih tehničara i djelatnosti dentalnih asistenata;

17. obavlja i druge poslove u skladu sa zakonom, statutom i općim aktima Komore.«

Članak 15.

Broj poglavlja IV. (Javne ovlasti) mijenja se u novi broj poglavlja IX.

Članak 16.

Članak 10. Statuta Komore mijenja se i glasi:

Komora obavlja javne ovlasti koje su utvrđene zakonom i drugim propisima.

Akti koje Komora izdaje u obavljanju javnih ovlasti su javne isprave.

Komora može izdavati potvrde, uvjerenja i sl. o činjenicama o kojima vodi evidenciju.

Komora štiti pravo na privatnost svojih članova u okviru pozitivnih propisa Republike Hrvatske.«

Članak 17.

Iza članka 10. Statuta Komore dodaje se novi Članak 11. koji glasi:

»Komora obavlja sljedeće javne ovlasti:

1. vodi registar doktora dentalne medicine u Republici Hrvatskoj;

2. vodi registar dentalnih tehničara;

3. vodi registar dentalnih asistenata;

4. daje, obnavlja i oduzima odobrenja za samostalan rad doktora dentalne medicine;

5. daje, obnavlja i oduzima odobrenja za samostalan rad dentalnih tehničara i dozvola za rad dentalnih asistenata;

6. obavlja stručni nadzor nad radom doktora dentalne medicine (u dentalnim ordinacijama, grupnoj praksi, zdravstvenim ustanovama i drugim pravnim osobama koje obavljaju djelatnost dentalne medicine);

7. obavlja stručni nadzor nad radom dentalnih tehničara i dentalnih asistenata;

8. određuje najnižu cijenu rada doktora dentalne medicine izvan mreže javne zdravstvene službe;

9. određuje najnižu cijenu rada dentalnog tehničara.«

Dosadašnji članci 11. – 58. Statuta Komore postaju članci 12. – 59.

Članak 18.

Broj poglavlja V. (Ustrojstvo Komore) mijenja se u novi broj poglavlja X.

U dosadašnjem poglavlju V. ispred dosadašnjeg naslova 1. UREDI i dosadašnjeg članka 11. Statuta Komore dodaje se novi naslov i novi članak 12.

»1. STRUKOVNI RAZREDI

*Članak 12.*

Pri Komori se ustrojavaju:

1. Strukovni razred dentalnih tehničara;

2. Strukovni razred dentalnih asistenata.«

Dosadašnji članci 12. – 59. Statuta Komore postaju članci 13. – 60.

Članak 19.

U dosadašnjem poglavlju V. točka 1. (Uredi) postaje točka 2.

Stavak 1. dosadašnjeg članka 11. Statuta Komore mijenja se i glasi:

»Za obavljanje stručnih, administrativnih, pomoćnih i drugih poslova pri Komori se ustrojavaju:

1. Ured predsjednika Komore;

2. Ured za registraciju i licenciranje;

3. Ured za financijsko poslovanje;

4. Ured za organizacijske poslove;

5. Ured za strukovne razrede.«

Iza stavka 1. ovog članka dodaje se novi stavak 2. koji glasi:

»Organizacija Ureda iz stavka 1. ovog članka treba odgovarati potrebama i zahtjevima članova Komore te omogućavati stručno, kvalitetno, pravodobno i odgovorno izvršavanje zadaća Komore, utvrđene ovim Statutom i ostalim aktima Komore.«

Dosadašnji stavak 2. mijenja se i glasi:

»Za zakonito, stručno i uspješno obavljanje poslova i radnih zadataka Ureda odgovaraju voditelji Ureda, a njihov rad nadzire i koordinira glavni tajnik Komore.«

Dosadašnji stavci 2.- 4. ovog članka postaju članci 3. – 5.

Članak 20.

U dosadašnjem poglavlju V. točka 2. (Područna sjedišta i podružnice Komore) postaje točka 3.

Članak 21.

Broj poglavlja VI. (Tijela Komore) mijenja se u novi broj poglavlja XI.

Dosadašnji Članak 16. Statuta mijenja se i glasi:

»Tijela Komore su:

1. Predsjednik;

2. Skupština;

3. Upravno vijeće;

4. Upravni odbor Strukovnog razreda dentalnih tehničara;

5. Upravni odbor Strukovnog razreda dentalnih asistenata;

6. Izvršni odbor;

7. Stručno vijeće;

8. Znanstveni savjet;

9. Časni sud prvog i drugog stupnja;

10. Nadzorni odbor;

11. Povjerenstva propisana odredbama ovog Statuta (u daljnjem tekstu: povjerenstva).

Tijela Komore donose odluke sukladno ovlastima propisanim odredbama ovog Statuta i drugim općim aktima Komore.

Izuzetno, tijelo Komore koje ima veće ovlasti može prenijeti pojedine ovlasti tijelu Komore s manjim ovlastima, a tijelo Komore s manjim ovlastima može proslijediti odluku na odlučivanje tijelu Komore s većim ovlastima.«

Članak 22.

U dosadašnjem poglavlju VI (Tijela Komore) dodaje se nova točka 1. PREDSJEDNIK i novi članci 19., 20, 21., 22., 23. i 24. koji glase:

*Članak 19.*

Predsjednik Komore je doktor dentalne medicine koji predstavlja i zastupa Komoru i odgovoran je za zakonitost njezina rada.

Mandat predsjednika Komore traje šest (6) godina, s mogućnošću još jednog mandata.

Predsjedniku Komore mandat može prestati i prije isteka mandata na koji je imenovan:

1. gubitkom statusa člana Komore,

2. ostavkom,

3. opozivom.

Pravilnikom o izboru tijela Komore uređuje se postupak i način izbora predsjednika Komore.

*Članak 20.*

Predsjednik Komore obavlja sljedeće poslove:

1. donosi program i smjernice rada Komore;

2. usklađuje aktivnosti tijela i oblika organiziranja te rada ukupnog komorskog sustava;

3. potpisuje akte koje donosi Skupština Komore, akte o provedbi odluka Skupštine Komore, kao i druge akte odnosno ugovore u čijem zaključenju sudjeluje Komora;

4. samostalno zaključuje poslove čija je pojedinačna vrijednost do iznosa 50.000,00 kn;

5. brine se da rad tijela Komore bude u skladu sa zakonom, ovim Statutom i drugim općim aktima i interesima članova Komore, te je ovlašten zatražiti izvješća od svih tijela Komore, zamjenika predsjednika Komore, glavnog tajnika, rizničara, predsjednika i Upravnih vijeća područnih sjedišta Komore te sukladno istima i djelovati;

6. u slučaju povrede općih akata Komore može pokrenuti postupak opoziva dužnosnika Komore i imenovati vršitelja dužnosti na istu funkciju do donošenja odluke nadležnog tijela;

7. predstavlja Komoru pred drugim tijelima, komorama, organizacijama i institucijama u zemlji i inozemstvu;

8. predlaže Skupštini Komore imenovanje i razrješenje zamjenika predsjednika Komore;

9. predlaže Skupštini Komore imenovanje i razrješenje predsjednika Nadzornog odbora;

10. predlaže Upravnom vijeću Komore imenovanje i razrješenje predsjednika Časnog suda prvog i drugog stupnja;

11. predlaže Upravnom vijeću Komore imenovanje i razrješenje glavnog urednika glasila Komore;

12. predlaže Upravnom vijeću Komore imenovanje i razrješenje predsjednika svih povjerenstava;

13. imenuje i razrješava jednog vijećnika Skupštine Komore za člana Izvršnog odbora Komore;

14. imenuje i razrješava jednog člana Komore za člana Upravnog odbora Strukovnog razreda dentalnih tehničara;

15. imenuje i razrješava jednog člana Komore za člana Upravnog odbora Strukovnog razreda dentalnih asistenata;

16. imenuje i razrješava jednog dentalnog tehničara iz Strukovnog razreda dentalnih tehničara za člana Izvršnog odbora Komore;

17. imenuje i razrješava rizničara Komore;

18. imenuje i razrješava voditelje Ureda Komore;

19. u slučaju nefunkcioniranja područnog sjedišta Komore ili njegovog Upravnog vijeća saziva izvanrednu sjednicu Skupštine Komore;

20. održava redovite kontakte s predstavnicima političke vlasti radi ostvarivanja ciljeva Komore;

21. saziva Skupštinu Komore;

22. obavlja i druge poslove utvrđene ovim Statutom ili općim aktima Komore.

Predsjednik Komore može svoje pojedine ovlasti prenijeti na druge osobe.

*Članak 21.*

Predsjednik Komore ima diskreciono pravo da samostalno ili ukoliko ustanovi da je opći ili neki drugi akt, odnosno odluka Skupštine ili drugog tijela Komore u suprotnosti sa zakonom, Statutom Komore, odnosno s društvenim interesima Republike Hrvatske, interesima članova Komore ili dentalne struke, obustavi provedbu tog akta i vrati sporni akt nadležnom tijelu na ponovno raspravljanje i odlučivanje.

U slučaju iz stavka 1. ovog članka, opći ili drugi akt ne može se izvršiti do donošenja konačne odluke.

*Članak 22.*

Predsjednik Komore i osobe koje on ovlasti imaju pravo sudjelovanja u radu svih tijela Komore i komorskog sustava kao cjeline.

*Članak 23.*

Predsjednik Komore može imenovati i razriješiti svoje savjetnike.

*Članak 24.*

Predsjednika Komore za vrijeme njegove odsutnosti zamjenjuje zamjenik predsjednika ili osoba koju predsjednik Komore ovlasti.

Zamjenik predsjednika Komore je doktor dentalne medicine.

Zamjenik predsjednika Komore za svoj rad odgovara predsjedniku i Skupštini Komore.

Ako predsjednik više ne može ili ne želi obavljati svoju funkciju, obavlja je zamjenik predsjednika Komore i to do izbora novog predsjednika Komore. Sukladno općem aktu Komore bira se novi predsjednik, čiji mandat traje do prvih sljedećih redovnih izbora za predsjednika Komore.

Dosadašnji članci 19. – 66. postaju članci 25. – 72.

Članak 23.

U dosadašnjem poglavlju VI. točka 1. (Skupština) postaje točka 2.

Članak 24.

Dosadašnji Članak 17. Statuta Komore mijenja se i glasi:

»Skupština je najviše tijelo Komore.

Skupština se sastoji od:

– 35 vijećnika – doktora dentalne medicine koji se biraju na neposrednim i tajnim izborima;

– predsjednika, zamjenika predsjednika i rizničara Komore;

– dekana Stomatološkog fakulteta Sveučilišta u Zagrebu;

– prodekana studija stomatologije Medicinskog fakulteta Sveučilišta u Rijeci;

– predsjednika Hrvatskog stomatološkog društva HLZ;

– predsjednika Stručnog vijeća;

– predsjednika Znanstvenog savjeta;

– predsjednika Upravnog odbora Strukovnog razreda dentalnih tehničara;

– predsjednika Upravnog odbora Strukovnog razreda dentalnih asistenata;

– dva vijećnika – dentalna tehničara koji se biraju na neposrednim i tajnim izborima propisanim općim aktom Komore iz Strukovnog razreda dentalnih tehničara.

Vijećnici iz stavka 2. podstavka 1. ovog članka, biraju se na način da se unutar područnog sjedišta svake podružnice bira po jedan vijećnik, a ostalih 14 vijećnika bira se proporcionalno omjeru članova Komore, u skladu s općim aktom Komore.«

Članak 25.

Stavak 1. dosadašnjeg članka 18. Statuta Komore mijenja se i glasi:

»Mandat vijećnika Skupštine i članova tijela Komore traje šest godina s pravom ponovnog izbora.«

Iza stavka 1. istog članka dodaje se novi stavak 2. koji glasi:

»Izuzetno od odredbe stavka 1. ovog članka, mandat predsjedničkih funkcija svih tijela Komore traje šest godina s mogućnošću još jednog mandata.«

Dosadašnji stavak 2. istog članka postaje stavak 3. te se mijenja i glasi:

»Mandat vijećnika Skupštine i članova tijela Komore prestaje i prije isteka roka na koji je izabran:

- gubitkom statusa člana Komore,

- ostavkom,

- opozivom.«

Dosadašnji stavak 3. istog članka postaje stavak 4.

Članak 26.

Dosadašnji članak 19. Statuta Komore mijenja se i glasi:

»Skupština obavlja sljedeće poslove:

1. donosi Statut te njegove izmjene i dopune uz suglasnost ministra nadležnog za zdravstvo;

2. donosi ostale akte koji nisu u nadležnosti Upravnog vijeća i drugih tijela Komore;

3. donosi Kodeks etike i deontologije doktora dentalne medicine i Kodeks etike i deontologije dentalnih tehničara i dentalnih asistenata;

4. donosi Poslovnik o radu Skupštine;

5. donosi Pravilnik o izboru tijela Komore;

6. donosi Pravilnik o nadležnosti, ustrojstvu i načinu djelovanja Časnog suda pri Komori;

7. određuje najnižu cijenu rada doktora dentalne medicine izvan mreže javne zdravstvene službe;

8. donosi odluku o visini članarine;

9. donosi odluku o naknadama za rad pri Komori;

10. donosi financijski proračun Komore za tekuću godinu;

11. prihvaća godišnji obračun Komore;

12. prihvaća izvješća o radu svih tijela Komore;

13. imenuje i razrješava predsjednika Komore sukladno općem aktu Komore;

14. na prijedlog predsjednika Komore imenuje i razrješava zamjenika predsjednika Komore;

15. na prijedlog predsjednika Komore imenuje i razrješava predsjednika Nadzornog odbora;

16. imenuje i razrješava članove Nadzornog odbora;

17. na prijedlog područnih sjedišta Komore te uz prethodnu suglasnost predsjednika Komore i prijedlog Upravnog odbora Strukovnog razreda dentalnih tehničara imenuje i razrješava članove Časnog suda prvog i drugog stupnja pri Komori;

18. imenuje i razrješava članove Upravnog vijeća;

19. donosi listu dužnosnika Komore;

20. obavlja i druge poslove koji prema ovom Statutu, zakonu ili drugim općim aktima pripadaju u njegov djelokrug.»

Članak 27.

U dosadašnjem članku 20. Statuta Komore dodaju se novi stavci 4. i 5. koji glase:

»U slučaju spriječenosti predsjednika Komore, izvanrednu Skupštinu može sazvati predsjednik Upravnog vijeća Komore, na zahtjev natpolovične većine vijećnika Skupštine Komore ili 1/5 članova Komore i to u roku od 30 dana od dana zaprimanja pismenog zahtjeva.

Redovnoj i izvanrednoj Skupštini predsjedava predsjednik Radnog predsjedništva.«

Dosadašnji stavak 4. istog članka postaje stavak 6.

Članak 28.

Dosadašnji članak 22. Statuta Komore mijenja se i glasi:

»Skupština može pravovaljano odlučivati ako je sjednici nazočno više od polovice vijećnika Skupštine.

Ukoliko se na sjednici Skupštine donosi Statut Komore, odnosno njegove izmjene i dopune, sjednici treba biti nazočno više od dvije trećine od ukupnog broja vijećnika Skupštine Komore.

Skupština odlučuje većinom glasova nazočnih vijećnika Skupštine.

Odluke Skupštine obvezatne su za sve članove Komore.«

Članak 29.

U dosadašnjem poglavlju VI. točka 2. (Upravno vijeće) postaje točka 3.

Članak 30.

Dosadašnji članak 24. Statuta Komore mijenja se i glasi:

»Upravno vijeće ima 9 članova.

Članovi Upravnog vijeća su:

– predsjednici područnih sjedišta Komore,

– rizničar Komore,

– dekan Stomatološkog fakulteta Sveučilišta u Zagrebu;

– predsjednik Hrvatskog stomatološkog društva HLZ;

– predsjednik Strukovnog razreda dentalnih tehničara.

Predsjednika i zamjenika predsjednika Upravnog vijeća biraju između sebe članovi Upravnog vijeća, s time da se predsjednik i zamjenik predsjednika biraju samo između predsjednika područnih sjedišta.

Predsjednik Komore, zamjenik predsjednika Komore i glavni tajnik sudjeluju u radu Upravnog vijeća bez prava odlučivanja.

Članovima Upravnog vijeća, izuzev predsjednicima područnih sjedišta, prestaje članstvo u Upravnom vijeću s prestankom funkcije te ih automatski zamjenjuje novoizabrani član.«

Članak 31.

Dosadašnji članak 25. Statuta Komore mijenja se i glasi:

»Upravno vijeće:

1. donosi opće akte, izuzev općih akata koji su u nadležnosti Skupštine;

2. donosi Poslovnik o radu Upravnog vijeća;

3. donosi prijedlog financijskog proračuna Komore;

4. na temelju prijedloga Izvršnog odbora utvrđuje prijedloge općih akata koje donosi Skupština;

5. zauzima stajališta i daje mišljenja o pitanjima o kojima raspravlja Skupština;

6. upravlja poslovima Komore i donosi odluke o sklapanju poslova čija je pojedinačna vrijednost veća od iznosa 300.000,00 kn;

7. odlučuje o prigovorima i žalbama na pojedinačne akte tijela Komore, osim ako zakonom, ovim Statutom ili općim aktom Komore nije drugačije određeno;

8. odlučuje o kupnji nekretnina i raspolaganju nepokretnom imovinom Komore;

9. odlučuje o dodjeli odličja Komore prema općem aktu Komore;

10. usklađuje međusobne interese i rješava sporna pitanja između područnih sjedišta Komore,

11. donosi odluku o povezivanju i suradnji Komore s drugim srodnim organizacijama;

12. prihvaća izvješće o radu Izvršnog odbora Komore;

13. donosi odluku o raspisivanju izbora za tijela Komore;

14. donosi prijedloge i preporuke koji su od općeg značaja za obavljanje dentalne medicine i rada u Komori;

15. na prijedlog predsjednika Komore imenuje i razrješava predsjednika Časnog suda prvog i drugog stupnja pri Komori;

16. na prijedlog predsjednika Komore imenuje i razrješava predsjednike svih povjerenstava;

17. na prijedlog predsjednika Komore imenuje i razrješava glavnog urednika glasila Komore;

18. po potrebi osniva radna tijela Upravnog vijeća;

19. obavlja i druge poslove koji prema ovom Statutu, zakonu ili drugim općim aktima pripadaju u njegov djelokrug.«

Članak 32.

Dosadašnji članak 26. Statuta Komore mijenja se i glasi:

»Sjednicu Upravnog vijeća saziva i njome predsjedava predsjednik Upravnog vijeća.

Upravno vijeće mora se sazvati na zahtjev:

– predsjednika Komore;

– Nadzornog odbora;

– najmanje pet članova Upravnog vijeća.«

Članak 33.

Iza dosadašnjeg članka 26. Statuta Komore dodaje se novi članak 35. koji glasi:

»Članak 35.

Upravno vijeće pravovaljano odlučuje ako je sjednici nazočno više od polovice njegovih članova.

Upravno vijeće donosi odluke većinom glasova nazočnih članova Upravnog vijeća. Ukoliko je omjer glasova jednak, presudan je glas predsjednika Upravnog vijeća.

Za svoj rad Upravno vijeće odgovara Skupštini i predsjedniku Komore.«

Dosadašnji članci 35. – 72. postaju članci 36. – 73.

Članak 34.

Iza novog članka 35. Statuta Komore dodaju se nove točke 4. i 5. i novi članci 36. – 43. koji glase:

»4. UPRAVNI ODBOR STRUKOVNOG RAZREDA DENTALNIH TEHNIČARA

*Članak 36.*

»Upravi odbor ima najviše 9 članova, sukladno općem aktu Komore.

Članovi Upravnog odbora su:

– iz svakog područnog sjedišta Komore najmanje jedan član izabran na neposrednim i tajnim izborima propisanim općim aktom Komore;

– jedan član Komore kojeg imenuje i razrješava predsjednik Komore.

Predsjednika i zamjenika predsjednika Upravnog odbora biraju između sebe članovi Upravnog odbora.

Predsjednik Upravnog odbora automatski je vijećnik Skupštine Komore.

Predsjednik Komore, zamjenik predsjednika Komore i glavni tajnik Komore sudjeluju u radu Upravnog odbora bez prava odlučivanja.

*Članak 37.*

»Upravni odbor:

1. donosi opće akte i odluke koje se odnose isključivo na djelatnost dentalnih tehničara;

2. donosi Poslovnik o radu Upravnog odbora;

3. određuje najnižu cijenu rada dentalnog tehničara;

4. predlaže dodjelu odličja Komore dentalnim tehničarima;

5. usklađuje međusobne interese i rješava sporna pitanja između dentalnih tehničara unutar područnih sjedišta Komore,

6. donosi odluku o povezivanju i suradnji Komore s drugim srodnim organizacijama dentalnih tehničara;

7. zauzima stajališta i daje mišljenja o pitanjima vezanim uz djelatnost dentalnih tehničara o kojima raspravlja Skupština;

8. donosi prijedloge i preporuke koji su od općeg značaja za obavljanje djelatnosti dentalnih tehničara;

9. predlaže Skupštini Komore Kodeks etike i deontologije dentalnih tehničara;

10. uz prethodnu suglasnost predsjednika Komore predlaže Skupštini Komore jednog člana Časnog suda prvog i drugog stupnja pri Komori;

11. uz prethodnu suglasnost predsjednika Komore predlaže Izvršnom odboru Komore jednog člana za svako povjerenstvo pri Komori propisano odredbama ovog Statuta, izuzev Povjerenstva za stručno usavršavanje za kojeg predlaže dva člana;

12. uz prethodnu suglasnost predsjednika Komore predlaže jednog člana uredništva glasila Komore;

13. daje mišljenje na nacrte zakonskih i podzakonskih propisa te općih akata Komore u dijelu koji se odnosi na dentalne tehničare;

14. po potrebi osniva radna tijela Upravnog odbora;

15. brine se o čuvanju i unapređivanju društvenog položaja i digniteta dentalnih tehničara;

16. obavlja i druge poslove koji prema ovom Statutu, zakonu ili drugim općim aktima pripadaju u njegov djelokrug.«

*Članak 38.*

Sjednicu Upravnog odbora saziva i njome predsjedava predsjednik Upravnog odbora.

Upravni odbor mora se sazvati na zahtjev:

– predsjednika Komore;

– Nadzornog odbora;

– najmanje pet članova Upravnog odbora.

*Članak 39.*

Upravni odbor pravovaljano odlučuje ako je sjednici nazočno više od polovice njegovih članova.

Upravni odbor donosi odluke većinom glasova nazočnih članova Upravnog odbora.

Za svoj rad Upravni odbor odgovara Skupštini i predsjedniku Komore.«

»5. UPRAVNI ODBOR STRUKOVNOG RAZREDA DENTALNIH ASISTENATA

*Članak 40.*

»Upravi odbor ima najviše 9 članova sukladno općem aktu Komore.

Članovi Upravnog odbora su:

– iz svakog područnog sjedišta Komore najmanje jedan član izabran na neposrednim i tajnim izborima propisanim općim aktom Komore;

– jedan član Komore kojeg imenuje i razrješava predsjednik Komore.

Predsjednika i zamjenika predsjednika Upravnog odbora biraju između sebe članovi Upravnog odbora.

Predsjednik Upravnog odbora automatski je vijećnik Skupštine Komore.

Predsjednik Komore, zamjenik predsjednika Komore i glavni tajnik Komore sudjeluju u radu Upravnog odbora bez prava odlučivanja.

*Članak 41.*

»Upravni odbor:

1. donosi opće akte i odluke koje se odnose isključivo na djelatnost dentalnih asistenata;

2. donosi Poslovnik o radu Upravnog odbora;

3. predlaže dodjelu odličja Komore dentalnim asistentima;

4. usklađuje međusobne interese i rješava sporna pitanja između dentalnih asistenata unutar područnih sjedišta Komore,

5. donosi odluku o povezivanju i suradnji Komore s drugim srodnim organizacijama dentalnih asistenata;

6. zauzima stajališta i daje mišljenja o pitanjima vezanim uz djelatnost dentalnih asistenata o kojima raspravlja Skupština;

7. donosi prijedloge i preporuke koji su od općeg značaja za obavljanje djelatnosti dentalnih asistenata;

8. predlaže Skupštini Komore Kodeks etike i deontologije dentalnih asistenata;

9. uz prethodnu suglasnost predsjednika Komore predlaže Izvršnom odboru Komore jednog člana za svako povjerenstvo pri Komori propisano odredbama ovog Statuta;

10. uz prethodnu suglasnost predsjednika Komore predlaže jednog člana uredništva glasila Komore;

11. daje mišljenje na nacrte zakonskih i podzakonskih propisa te općih akata Komore u dijelu koji se odnosi na dentalne asistente;

12. po potrebi osniva radna tijela Upravnog odbora;

13. brine se o čuvanju i unapređivanju društvenog položaja i digniteta dentalnih asistenata;

14. obavlja i druge poslove koji prema ovom Statutu, zakonu ili drugim općim aktima pripadaju u njegov djelokrug.«

*Članak 42.*

Sjednicu Upravnog odbora saziva i njome predsjedava predsjednik Upravnog odbora.

Upravni odbor mora se sazvati na zahtjev:

– predsjednika Komore;

– Nadzornog odbora;

– najmanje pet članova Upravnog odbora.

*Članak 43.*

Upravni odbor pravovaljano odlučuje ako je sjednici nazočno više od polovice njegovih članova.

Upravni odbor donosi odluke većinom glasova nazočnih članova Upravnog odbora.

Za svoj rad Upravni odbor odgovara Skupštini i predsjedniku Komore.«

Dosadašnji članci 36. – 73. postaju članci 44. – 81.

Članak 35.

U dosadašnjem poglavlju VI. točka 3. (Izvršni odbor) postaje točka 6.

Članak 36.

Dosadašnji članak 27. Statuta mijenja se i glasi:

»Izvršni odbor ima 6 članova.

Članovi Izvršnog odbora su:

– predsjednik Komore;

– zamjenik predsjednika Komore;

– rizničar;

– vijećnik Skupštine Komore kojeg imenuje predsjednik Komore;

– dentalni tehničar iz Strukovnog razreda dentalnih tehničara kojeg imenuje predsjednik Komore;

– glavni tajnik Komore.

Predsjednika i zamjenika predsjednika Izvršnog odbora biraju između sebe članovi Izvršnog odbora.

Po potrebi, predsjednik Izvršnog odbora može na sjednicu Izvršnog odbora pozvati člana Komore koji je ovlašten za rješavanje problematike o kojoj se raspravlja na sjednici.«

Članak 37.

Dosadašnji članak 28. Statuta Komore mijenja se i glasi:

»Izvršni odbor:

1. provodi odluke Skupštine;

2. donosi Poslovnik o radu Izvršnog odbora;

3. priprema sjednice Skupštine na način da izrađuje prijedloge općih akata koje donosi Skupština i dostavlja ih Upravnom vijeću na utvrđivanje;

4. zauzima stajališta i daje mišljenja o pitanjima o kojima raspravlja Skupština;

5. na prijedlog područnih sjedišta te uz prethodnu suglasnost predsjednika Komore i prijedlog Upravnog odbora Strukovnog razreda dentalnih tehničara imenuje i razrješava članove povjerenstava;

6. po potrebi osniva radna tijela Izvršnog odbora;

7. razmatra izvješća povjerenstava;

8. priprema i usklađuje rad područnih sjedišta i podružnica;

9. izrađuje prijedlog financijskog proračuna i dostavlja ga Upravnom vijeću;

10. upravlja poslovima Komore i donosi odluke o sklapanju poslova čija je pojedinačna vrijednost od 50.000,00 do 300.000,00 kn;

11. određuje visinu naknada za usluge koje obavlja Komora;

12. donosi odluke u upravnom postupku temeljem javnih ovlasti Komore;

13. provodi suradnju Komore s nadležnim tijelima državne vlasti i tijelima državne uprave te drugim organizacijama i ustanovama;

14. brine se o stručnom usavršavanju članova Komore;

15. bira kandidate za radna mjesta u Komori i donosi odluke o zasnivanju radnog odnosa;

16. odlučuje o dodjeli odličja prema općem aktu Komore;

17. podnosi izvješće o svom radu Upravnom vijeću Komore;

18. obavlja i druge poslove koji prema ovom Statutu, zakonu ili drugim općim aktima pripadaju u njegov djelokrug.

O svojim odlukama Izvršni odbor Komore izvješćuje Upravno vijeće.«

Članak 38.

Dosadašnji članak 29. Statuta Komore mijenja se i glasi:

»Sjednicu Izvršnog odbora saziva i njome predsjedava predsjednik Izvršnog odbora.

Izvršni odbor pravovaljano odlučuje ako je sjednici nazočno više od polovice njegovih članova.

Izvršni odbor donosi odluke većinom glasova nazočnih članova Izvršnog odbora. Ukoliko je omjer glasova jednak, presudan je glas predsjednika Izvršnog odbora.

Za svoj rad Izvršni odbor odgovara Upravnom vijeću i Skupštini.«

Članak 39.

Točke 4., 5., 6. i 7. dosadašnjeg poglavlja VI. (Predsjednik Komore, zamjenik predsjednika Komore, rizničar Komore i tajnik Komore) i dosadašnji članci 30. – 34. Statuta Komore brišu se.

Članak 40.

Iza dosadašnjeg članka 29. Statuta dodaje se nova točka 7. koja glasi:

»7. STRUČNO VIJEĆE«

Iza naslova dodaje se novi članak 47. koji glasi:

»Članak 47.

Komora ima Stručno vijeće.

Stručno vijeće je savjetodavno tijelo predsjednika Komore, a čine ga članovi koje imenuje i razrješava predsjednik Komore iz redova stručnjaka u području dentalne medicine.

Predsjednika Stručnog vijeća imenuje i razrješava predsjednik Komore.«

Članak 41.

Iza nove točke 7. (Stručno vijeće) i novog članka 47. Statuta Komore dodaje se nova točka 8. koja glasi:

»8. ZNANSTVENI SAVJET«

Iza naslova dodaje se novi članak 48. koji glasi:

»Članak 48.

Komora ima Znanstveni savjet.

Znanstveni savjet je savjetodavno tijelo predsjednika Komore, a čine ga članovi koje imenuje i razrješava predsjednik Komore iz znanstvenih redova predsjednika stručnih društava iz područja dentalne medicine te ostalih eminentnih znanstvenika iz područja dentalne medicine.«

Predsjednika Znanstvenog savjeta imenuje i razrješava predsjednik Komore.«

Članak 42.

U dosadašnjem poglavlju VI. (Časni sud prvog i drugog stupnja pri Komori) točka 8. postaje točka 9.

Dosadašnji članak 35. Statuta Komore mijenja se i glasi:

»Časni sud je u obavljanju svoje funkcije nezavisan i donosi odluke na temelju zakona, ovoga Statuta i drugih akata Komore. Časni sud odlučuje o odgovornosti člana Komore za počinjenu povredu pravila ponašanja u obavljanju dentalne medicine, odnosno djelatnosti dentalnog tehničara ili dentalnog asistenta.

Časni sud je ustrojen kao Časni sud prvog i drugog stupnja.

Časni sud prvog stupnja i Časni sud drugog stupnja imaju po pet članova od kojih:

- su 3 (tri) člana doktori dentalne medicine koje na prijedlog područnih sjedišta imenuje i razrješava Skupština Komore;

- jedan je član dentalni tehničar kojeg uz prethodnu suglasnost i prijedlog Upravnog odbora Strukovnog razreda dentalnih tehničara imenuje i razrješava Skupština Komore;

- jedan je član pravnik koji je predsjednik Časnog suda prvog i drugog stupnja a imenuje i razrješava ga na prijedlog predsjednika Komore Upravno vijeće.

Časni sud drugog stupnja odlučuje povodom žalbi na odluke Časnog suda prvog stupnja.

Odluka Časnog suda drugog stupnja je konačna.«

Članak 43.

Naziv dosadašnjeg poglavlja VI. (Nadzorno vijeće) mijenja se u novi naziv »Nadzorni odbor«, a točka 9. postaje točka 10.

Dosadašnji članak 36. Statuta Komore mijenja se i glasi:

»Nadzorni odbor ima najmanje tri člana, od kojih više od pola sastava moraju biti doktori dentalne medicine, a imenuje ih i razrješava Skupština Komore na šest godina.

Predsjednika Nadzornog odbora imenuje i razrješava Skupština Komore na prijedlog predsjednika Komore.

Ista osoba ne može istovremeno biti član Nadzornog odbora i Upravnog vijeća«.

Članak 44.

Iza dosadašnjeg članka 36. Statuta Komore dodaju se novi članci 51., 52. i 53. koji glase:

»Članak 51.

Nadzorni odbor:

1. nadzire provedbu Statuta i drugih općih akata Komore te ostvarivanje prava i izvršavanje obveza članova Komore;

2. nadzire materijalno i financijsko poslovanje Komore i raspolaganje sredstvima Komore;

3. nadzire ostvarivanje prava i izvršavanje obveza Ureda pri Komori prema Statutu i drugim općim aktima Komore;

4. može zatražiti izvješće o radu svih tijela Komore, zamjenika predsjednika Komore, glavnog tajnika, rizničara, zaposlenika i drugih dužnosnika Komore;

5. donosi Poslovnik o radu Nadzornog odbora.

*Članak 52.*

Sjednicu Nadzornog odbora saziva i sjednicom predsjedava predsjednik Nadzornog odbora.

*Članak 53.*

Nadzorni odbor podnosi Skupštini izvješće o svom radu te financijskom i materijalnom poslovanju Komore najmanje jedanput na godinu kada se prihvaća godišnje izvješće o radu i godišnji obračun Komore.

Nadzorni odbor u ostvarivanju svoje zadaće može prema potrebi koristiti usluge stručnih službi i djelatnika izvan Komore.

Rad Nadzornog odbora uređuje se Poslovnikom.«

Članak 45.

U dosadašnjem poglavlju VI. (Povjerenstva) točka 10. postaje točka 11.

Dosadašnji članak 37. Statuta Komore mijenja se i glasi:

»Komora ima sljedeća Povjerenstva:

1. Povjerenstvo za stručno usavršavanje;

2. Povjerenstvo za etiku i deontologiju;

3. Povjerenstvo za dodjelu pomoći;

4. Povjerenstvo za obavljanje stručnog nadzora;

5. Povjerenstvo za obavljanje vještačenja;

6. Povjerenstvo za suradnju s osiguravajućim društvima;

7. Povjerenstvo za koncesije;

8. Povjerenstvo za osnivanje i preseljenje dentalnih ordinacija, dentalnih laboratorija, zdravstvenih ustanova i drugih pravnih osoba;

9. Povjerenstvo za specijalističku zaštitu dentalne medicine;

10. Povjerenstvo za privatnu praksu.

Za obavljanje svojih poslova Skupština može osim povjerenstava iz stavka 1. ovog članka osnivati i druga povjerenstva.«

Članak 46.

Dosadašnji članak 38. Statuta Komore mijenja se i glasi:

»Povjerenstva u pravilu imaju pet članova koje imenuje i razrješava Izvršni odbor na prijedlog područnih sjedišta te uz prethodnu suglasnost predsjednika Komore i prijedlog Upravnog odbora Strukovnog razreda dentalnih tehničara i dentalnih asistenata.

Predsjednika povjerenstva bira Upravno vijeće na prijedlog predsjednika Komore.

Povjerenstva mogu osnivati Odbore.

Način rada povjerenstva odredit će se poslovnikom o njihovom radu.«

Članak 47.

Dosadašnji članak 40. Statuta Komore mijenja se i glasi:

»Povjerenstvo za etiku i deontologiju obavlja sljedeće poslove:

1. predlaže Kodeks etike i deontologije doktora dentalne medicine, dentalnih tehničara i dentalnih asistenata;

2. prati i nadzire primjenu odredbi Kodeksa etike i deontologije;

3. raspravlja i daje mišljenja i tumačenja o pojedinim problemima iz područja dentalne medicine, djelatnosti dentalnih tehničara i dentalnih asistenata;

4. obavlja ostale poslove predviđene Statutom i drugim općim aktima Komore.«

Članak 48.

U dosadašnjem članku 41. Statuta Komore mijenja se naziv povjerenstva na način da glasi:

»Povjerenstvo za dodjelu pomoći«

Članak 49.

U dosadašnjem članku 42. Statuta Komore mijenja se naziv povjerenstva na način da glasi:

»Povjerenstvo za obavljanje stručnog nadzora«

Točka 1. istoga članka mijenja se i glasi:

»donosi listu doktora dentalne medicine i dentalnih tehničara koji provode stručni nadzor,«

Članak 50.

U dosadašnjem članku 43. Statuta Komore mijenja se naziv povjerenstva na način da glasi:

»Povjerenstvo za obavljanje vještačenja«

Točka 1. istoga članka mijenja se i glasi:

»pruža zaštitu građanima i doktorima dentalne medicine, dentalnim tehničarima i dentalnim asistentima u ostvarivanju prava s obzirom na kakvoću, sadržaj i vrstu zdravstvene usluge koja im se pruža;«

Članak 51.

U dosadašnjem članku 44. Statuta Komore mijenjaju se točka 2. i 3. koje glase:

»2. sudjeluje pri određivanju standarda i normativa usluga dentalne medicine, dentalnih tehničara i dentalnih asistenata;

3. daje prijedlog cijena usluga dentalne medicine i dentalnih tehničara iz opsega dobrovoljnog zdravstvenog osiguranja;«

Članak 52.

U dosadašnjem članku 45. Statuta Komore mijenja se naziv povjerenstva na način da glasi:

»Povjerenstvo za koncesije«

Točka 1. i 2. istoga članka mijenjaju se i glase:

»1. predlaže normativna rješenja vezana uz koncesije;

2. zastupa interese članova Komore koji imaju zaključen ugovor o koncesiji;«

Članak 53.

U dosadašnjem članku 46. Statuta Komore mijenja se naziv povjerenstva na način da glasi:

»Povjerenstvo za osnivanje i preseljenje dentalnih ordinacija, dentalnih laboratorija, zdravstvenih ustanova i drugih pravnih osoba«

Točka 1. i 2. istoga članka mijenjaju se i glase:

»1. sudjeluje u izradi prethodnog mišljenja za mrežu javnozdravstvene službe;

2. daje mišljenje u postupku osnivanja i preseljenja dentalnih ordinacija, dentalnih laboratorija, zdravstvenih ustanova i drugih pravnih osoba;«

Točka 3. istoga članka se briše, a točka 4. postaje točka 3.

Članak 54.

U dosadašnjem članku 47. Statuta Komore mijenja se naziv povjerenstva na način da glasi:

»Povjerenstvo za specijalističku zaštitu dentalne medicine«

Točka 1. i 2. istoga članka mijenjaju se i glase:

»1. predlaže normativna rješenja vezana uz obavljanje specijalističke zaštite dentalne medicine;

2. zastupa interese članova Komore koji obavljaju specijalističku zaštitu dentalne medicine;«

Članak 55.

U dosadašnjem članku 48. Statuta Komore mijenja se naziv povjerenstva na način da glasi:

»Povjerenstvo za privatnu praksu«

Točka 3. istog članka mijenja se i glasi:

»3. daje prijedlog najnižih cijena usluga dentalne medicine i dentalnih tehničara izvan mreže javnozdravstvene službe«.

Članak 56.

Iza dosadašnjeg članka 48. Statuta Komore dodaju se nova poglavlja te novi članci koji glase:

»XII. RIZNIČAR

*Članak 66.*

Rizničar Komore je doktor dentalne medicine koji obavlja sljedeće poslove:

1. predlaže Izvršnom odboru financijski proračun;

2. sudjeluje u izradi financijskih izvješća Komore;

3. u suradnji s rizničarima područnih sjedišta Komore koordinira financijsko poslovanje područnih sjedišta Komore;

4. surađuje s tijelima Komore oko financijskih pitanja.

Rizničar Komore odgovara za svoj rad predsjedniku Komore.

XIII. GLAVNI TAJNIK KOMORE

*Članak 67.*

Glavni tajnik Komore:

1. koordinira rad ukupnog komorskog sustava te organizira i usklađuje rad tijela Komore;

2. u suradnji i prema naputcima predsjednika Komore osigurava provedbu i izvršenje odluka i drugih akata tijela Komore;

3. provodi smjernice rada predsjednika Komore;

4. organizira suradnju Komore s tijelima državne vlasti i tijelima državne uprave;

5. organizira suradnju Komore s komorama u zemlji i inozemstvu;

6. organizira suradnju Komore s međunarodnim institucijama i organizacijama;

7. rukovodi radom Ureda;

8. obavlja i druge poslove za koje ga ovlaste tijela Komore.

*Članak 68.*

Po ovlaštenju predsjednika Komore, Glavni tajnik Komore može zastupati Komoru pred tijelima državne i sudbene vlasti te u drugim poslovima.

*Članak 69.*

Glavni tajnik Komore odgovara za svoj rad predsjedniku Komore.

XIV. SURADNJA S TIJELIMA DRŽAVNE VLASTI I TIJELIMA DRŽAVNE UPRAVE TE DRUGIM ORGANIZACIJAMA

*Članak 70.*

Komora u svom radu surađuje u skladu sa zakonom s Hrvatskim saborom, Vladom Republike Hrvatske, tijelima državne uprave, udrugama i drugim organizacijama u provođenju zdravstvene politike te rješavanju drugih pitanja važnih za dentalnu medicinu, djelatnost dentalnih tehničara i dentalnih asistenata.

*Članak 71.*

Suradnja Komore s tijelima državne vlasti i tijelima državne uprave i drugim organizacijama ostvaruje se kroz:

1. predlaganje i pokretanje inicijativa za donošenje zakona te drugih propisa i mjera koje se odnose na dentalnu medicinu i djelatnost dentalnih tehničara i dentalnih asistenata;

2. razmatranje nacrta, prijedloga zakona i konačnih prijedloga zakona te drugih propisa kojima se uređuje dentalna medicina i djelatnost dentalnih tehničara te dentalnih asistenata;

3. utvrđivanje i provedbu zdravstvene politike.

*Članak 72.*

Komora surađuje sa znanstvenim, istraživačkim, stručnim, obrazovnim i drugim organizacijama i ustanovama radi primjene stručnih i znanstvenih dostignuća u području dentalne medicine te djelatnosti dentalnih tehničara i dentalnih asistenata.

XV. SURADNJA S KOMORAMA U ZEMLJI I INOZEMSTVU I S MEĐUNARODNIM ORGANIZACIJAMA

*Članak 73.*

Radi zadovoljavanja interesa svojih članova, Komora može surađivati s ostalim komorama u zemlji i inozemstvu, organizacijama, udrugama i drugim udruženjima stranih zemalja i sličnim međunarodnim organizacijama, te se aktivno u statusu članice ili promatrača pojedinih organizacija, udruga i drugih udruženja u zemlji i inozemstvu uključiti u njihov rad.

XVI. OPĆI AKTI KOMORE

*Članak 74.*

Opći akti Komore su Statut, pravilnici i drugi akti koje u svojem djelokrugu donose tijela Komore. Statut Komore donosi se uz suglasnost ministra nadležnog za zdravstvo.

Opće akte potpisuje predsjednik tijela koje ga je donijelo.

*Članak 75.*

Opći akti objavljuju se u glasilu Komore, a u »Narodnim novinama« kada je to predviđeno zakonom ili tim općim aktom.

Opći akti stupaju na snagu osmog dana od dana objave, a kada je to opravdano može se odrediti da stupaju na snagu u kraćem ili duljem roku.

XVII. JAVNOST RADA KOMORE

*Članak 76.*

Rad Komore je javan. Javnost rada Komore ostvaruje se na način određen odredbama ovog Statuta i općim aktima Komore.

Javnost rada Komore može se ostvarivati i suradnjom sa sredstvima javnog priopćavanja.

*Članak 77.*

Općim aktom koji donosi Upravno vijeće, određuje se koje su isprave i podaci poslovna tajna, čije bi iznošenje neovlaštenoj osobi zbog njihove naravi i značaja, bilo protivno interesima Komore i njezinih članova.

*Članak 78.*

Komora izdaje svoja glasila – Vjesnik dentalne medicine i druga glasila.

Vjesnik dentalne medicine dostavlja se svim članovima Komore bez naknade.

Članak 57.

Dosadašnje poglavlje VII. Statuta Komore (Fond pomoći »Sv. Apolonije«) postaje poglavlje XVIII.

Članak 58.

Dosadašnje poglavlje VIII. Statuta Komore (Registri Komore) postaje poglavlje XIX.

Članak 59.

Dosadašnji članak 50. Statuta Komore mijenja se i glasi:

»Komora vodi registar doktora dentalne medicine, dentalnih tehničara, dentalnih asistenata, ordinacija, laboratorija, grupnih praksi, zdravstvenih ustanova i drugih pravnih osoba koje obavljaju djelatnost članova Komore.

Komora može prema potrebi uvesti i registre za pripravnike, specijalizante, specijaliste, specijalističke grane, nezaposlene te druge evidencije određene zakonom, ovim Statutom ili drugim općim aktom Komore.

Registri iz stavka 1. i 2. ovog članka javne su knjige. Izvaci iz registra koje vodi Komora te potvrde izdane na temelju podataka iz tih evidencija javne su isprave.«

Članak 60.

Dosadašnje poglavlje IX. Statuta Komore (Iskaznica članova Komore) postaje poglavlje XX.

Članak 61.

Dosadašnji članak 51. Statuta Komore mijenja se i glasi:

»Doktoru dentalne medicine, dentalnom tehničaru i dentalnom asistentu koji je upisan u registar Komore može se izdati iskaznica.

Oblik i sadržaj iskaznice iz stavka 1. ovog članka te način njezina izdavanja propisuje se općim aktom Komore.«

Članak 62.

Dosadašnje poglavlje X. Statuta Komore (Stručno usavršavanje članova Komore) postaje poglavlje XXI.

Članak 63.

Dosadašnji članak 52. Statuta Komore mijenja se i glasi:

»Doktor dentalne medicine, dentalni tehničar i dentalni asistent obvezni su za vrijeme obavljanja svoje djelatnosti stručno se usavršavati prema općem aktu Komore, što obuhvaća:

1. kontinuirano praćenje razvoja dentalnih znanosti;

2. stjecanje novih znanja.«

Članak 64.

Iza dosadašnjeg poglavlja X. Statuta Komore (Stručno usavršavanje članova Komore) dodaje se novo poglavlje XXII. HRVATSKA AKADEMIJA DENTALNE MEDICINE i članak 83. koji glasi:

»XXII. HRVATSKA AKADEMIJA DENTALNE MEDICINE

*Članak 83.*

Komora može osnovati Hrvatsku akademiju dentalne medicine.

Pravni oblik, zadaci, ustrojstvo i način financiranja Hrvatske akademije dentalne medicine detaljno će se regulirati u općem aktu Komore kojeg donosi Upravno vijeće.

Glavne zadaće Hrvatske akademije dentalne medicine su:

1. stručna izobrazba članova Komore na svim područjima dentalne medicine i djelatnosti dentalnih tehničara i dentalnih asistenata;

2. organizacija i provođenje svih vrsta tečajeva stručnog usavršavanja, seminara, simpozija, kongresa i ostalih vidova trajnog usavršavanja za članove Komore;

3. izrada stručnih i znanstvenih podloga za stručne i obrazovne skupove, seminare, demonstracijske tečajeve i radne tečajeve u organizaciji akademije;

4. izdavačka djelatnost – stručna i znanstvena literatura, priručnici i časopisi;

5. stručna suradnja sa sveučilištima, fakultetima, studijima, veleučilištima i strukovnim udrugama.«

Članak 65.

Dosadašnje poglavlje XI. Statuta Komore (Izdavanje, obnavljanje i oduzimanje odobrenja za samostalan rad) postaje poglavlje XXIII.

Članak 66.

Dosadašnji članak 53. Statuta Komore mijenja se i glasi:

»Doktoru dentalne medicine i dentalnom tehničaru koji je položio stručni ispit i koji je upisan u registar članova Komore, Komora će izdati odobrenje za samostalan rad (licencu).

Odobrenjem za samostalan rad dokazuje se stručna osposobljenost doktora dentalne medicine, odnosno dentalnog tehničara za samostalno obavljanje dentalne medicine, odnosno djelatnosti dentalnog tehničara.

Odobrenje za samostalan rad izdaje se, obnavlja i oduzima doktoru dentalne medicine, odnosno dentalnom tehničaru na način propisan općim aktom Komore.«

Članak 67.

Iza dosadašnjeg poglavlja XI. Statuta Komore (Izdavanje, obnavljanje i oduzimanje odobrenja za samostalan rad) dodaje se novo poglavlje XXIV. koje glasi:

»XXIV. IZDAVANJE, OBNAVLJANJE I ODUZIMANJE DOZVOLE ZA RAD«

Članak 68.

Iza novog poglavlja XXIV. Statuta Komore (Izdavanje, obnavljanje i oduzimanje dozvole za rad) dodaje se novi članak 85. koji glasi:

*»Članak 85.*

Dentalnom asistentu koji je upisan u registar dentalnih asistenata Komora će izdati dozvolu za rad.

Dozvolom za rad dokazuje se stručna osposobljenost dentalnog asistenta za obavljanje njihove djelatnosti prema uputama i nadzoru doktora dentalne medicine na području Republike Hrvatske.

Uvjete za izdavanje, obnavljanje i oduzimanje dozvole za rad propisuje općim aktom Komora.«

Članak 69.

Naziv i broj dosadašnjeg poglavlja Statuta Komore (XII. Glasilo Komore) mijenja se i glasi:

»XXV. ODLIČJA KOMORE«

Članak 70.

Dosadašnji članak 54. Statuta Komore mijenja se i glasi:

»Komora može uglednim i časnim članovima Komore za izuzetno dostignuće i zasluge u razvoju i promicanju struke, kao i drugim pojedincima i institucijama koji su svojim djelovanjem dali značajan doprinos razvoju dentalne struke dodijeliti odličja.

Uvjeti, postupak i način dodjele odličja Komore propisuje se općim aktom Komore.«

Članak 71.

Dosadašnji članak 55. Statuta Komore briše se.

Članak 72.

Dosadašnje poglavlje XIII. Statuta Komore (Financiranje Komore) postaje poglavlje XXVI. i mijenja svoj naziv tako da glasi:

»XXVI. SREDSTVA ZA RAD KOMORE«

Članak 73.

Dosadašnji članci 56. i 57. Statuta Komore brišu se i dodaju se novi članci 87. – 91. koji glase:

*»Članak 87.*

Sredstva za rad Komore osiguravaju se iz članarine koju plaćaju članovi Komore, prihoda od imovine, naknada za usluge Komore, izdavačke djelatnosti, donacija, sponzorstva, partnerske i poslovne suradnje s drugim pravnim osobama te drugih izvora.

*Članak 88.*

Visina članarine određuje se posebnom odlukom koju donosi Skupština.

Članovi Komore obvezni su redovito uplaćivati članarinu Komori u visini i na način određen odlukom iz stavka 1. ovog članka.

*Članak 89.*

Prihodi i rashodi Komore određuju se financijskim proračunom Komore, koji donosi Skupština najkasnije do 30. travnja kalendarske godine.

Ako Skupština ne donese financijski proračun u roku iz stavka 1. ovog članka, obvezna je donijeti Odluku o privremenom financiranju Komore te najkasnije do 1. lipnja kalendarske godine donijeti financijski proračun Komore.

*Članak 90.*

O financijskom poslovanju Komore podnosi se godišnji obračun Skupštini na prihvaćanje.

*Članak 91.*

Financijsko poslovanje Komore obavlja se na način propisan zakonom i drugim propisima, ovim Statutom i općim aktima Komore.

Članak 74.

Dosadašnje poglavlje XIV. Statuta Komore (Prijelazne i završne odredbe) postaje poglavlje XXVII.

Članak 75.

Dosadašnji članak 58. Statuta Komore mijenja se i glasi:

»Za tumačenje ovog Statuta ovlašteno je Upravno vijeće.

Članak 76.

Iza dosadašnjeg članka 58. Statuta Komore dodaju se novi članci 93. – 98. koji glase:

*»Članak 93.*

Sve ostale opće akte Komora je obvezna uskladiti s odredbama ovog Statuta i Zakona o izmjenama i dopunama Zakona o stomatološkoj djelatnosti (»Narodne novine« br. 120/09), najkasnije u roku od šest mjeseci od dana stupanja na snagu Zakona o izmjenama i dopunama Zakona o stomatološkoj djelatnosti.

*Članak 94.*

U cijelom tekstu Statuta Komore riječi »stomatološka djelatnost« zamjenjuje se s riječima »dentalna medicina«, riječi »doktor stomatologije« zamjenjuje se s riječima »doktor dentalne medicine«, riječi »stomatološki studij« zamjenjuje se s riječima »studij dentalne medicine«, a riječi »osnovna mreža stomatološke djelatnosti« zamjenjuje se s riječima »mreža javne zdravstvene službe za dentalnu medicinu u odgovarajućem broju i padežu.

*Članak 95.*

Do prvih predstojećih redovnih izbora za tijela Komore, funkciju članova Upravnog odbora Strukovnog razreda dentalnih tehničara iz članka 34. ovih izmjena i dopuna Statuta, obavljati će dosadašnji članovi Upravnog odbora Udruge zubnih tehničara Republike Hrvatske.

Upravni odbor Strukovnog razreda dentalnih tehničara donijet će opći akt kojim će propisati način djelovanja dentalnih tehničara u područnim sjedištima Komore do prvih predstojećih izbora za tijela Komore.

*Članak 96.*

Ove izmjene i dopune Statuta stupaju na snagu osmog dana od dana objave u Narodnim novinama, osim niže navedenih odredbi koje stupaju na snagu na prvim predstojećim redovnim izborima za tijela Komore:

– članak 22. izmjena i dopuna Statuta (novi članak 19. stavak 2.);

– članak 24. stavak 2. podstavak 10. izmjena i dopuna Statuta;

– članak 25. stavak 1. i 2. izmjena i dopuna Statuta;

– članak 43. izmjena i dopuna Statuta (članak 36. stavak 1.).

*Članak 97.*

Odredba članka 17. stavak 2. podstavak 2. Statuta Komore ostaje na snazi i primjenjuje se do prvih predstojećih redovnih izbora za tijela Komore.

*Članak 98.*

Sve odredbe ovih izmjena i dopuna Statuta koje se odnose na dentalne asistente (članak 9., 12., 14., 17., 18., 21., 24., 25., 34., 46., 59., 61., 63., 64., 68. i 70.), primjenjivati će se nakon ustrojavanja odgovarajuće edukacije dentalnih asistenata i Strukovnog razreda dentalnih asistenata.«

Broj: 04/14-1-2009.

Zagreb, 11. prosinca 2009.

Predsjednik Komore
Hrvoje Pezo, dr. dent. med., v. r.

Izmjene i dopune, NN 11/2010-235